Publication: Magyar Közlöny
Issue: MK-2001-107 (Year: 2001, Number: 107)
Era: 1990-2004
Section: A fenti tevékenységek megfelelnek a közhasznú szervezetekről szóló 1997. évi CLVI. törvény 26. §-ának c) 4. pontjában szereplő közhasznú tevékenységeknek.
Paragraph Index: 252

8. A Közalapítvány működése 8.1. A Kuratórium működése 8.1.1. A Kuratórium szükség szerint, de legalább évente három alkalommal ülésezik. 8.1.2. A Kuratórium ülését az elnök hívja össze. A Kuratórium napirendjére vonatkozóan a kuratóriumi tagok, illetőleg a Felügyelő Bizottság elnöke a Kuratórium elnökének írásban nyújtják be javaslataikat a Kuratórium ülése előtt legalább tíz nappal. Az ülések napirendjét és az egyes napirendi pontokhoz kapcsolódó előterjesztéseket legalább egy héttel az ülés előtt, hely és időpont megjelölésével, írásban kell megküldeni. 8.1.3. A Kuratórium ülésein állandó meghívottként részt vesz a Külügyminisztérium, a Gazdasági Minisztérium és a Földművelésügyi és Vidékfejlesztési Minisztérium egy-egy képviselője is. 8.1.4. A Kuratórium ülésein tanácskozási joggal részt vesz a Felügyelő Bizottság elnöke, valamint a Közalapítvány igazgatója. A Kuratórium ülései nyilvánosak. A Kuratórium kivételes esetben, és csak akkor tarthat zárt ülést, ha a nyílt ülés tartása jogszabályban előírt titokvédelmi vagy egyébként személyhez fűződő jogokat sértene. 2001/107. szám 8.1.5. A Kuratórium üléseire — a Kuratórium tagjainak javaslatára az elnök döntése alapján — külső személy(ek) is meghívható(k). A meghívás tényét és a meghívottak személyét a kuratóriumi ülés meghívójában a vonatkozó napirendi pontnál fel kell tüntetni. 8.1.6. A Kuratórium határozatképes, ha ülésén legalább hat kuratóriumi tag — amelyből legalább négy az alapítótól független tag — jelen van. Ha a Kuratórium nem határozatképes, akkor a Kuratórium ülését el kell halasztani. Az elnök a Kuratórium ülését 14 napon belül újra összehívja. 8.1.7. A Kuratórium kizárólagos hatáskörébe tartozik: — a közalapítványi vagyon kezelése és gyarapítása, ennek során döntés a Közalapítvány céljainak megfelelő vagyoni hozzájárulások és pénzügyi források elfogadásáról, valamint azok felhasználásáról; kötelessége gondoskodni a pénzeszközökkel való gazdálkodás átláthatóságáról; — döntések meghozatala a Közalapítvány céljaival megegyező tevékenységek támogatásáról; — az éves beszámoló jóváhagyása; — a közhasznúsági jelentés elfogadása; — a Közalapítvány Szervezeti és Működési Szabályzatának elfogadása; — a Kuratórium ügyrendjének elfogadása; — a Közalapítvány keretében koordinált programok magyarországi megvalósításával összefüggő döntések meghozatala; — a Kuratórium — az alapító képviseletében eljáró oktatási miniszter előzetes jóváhagyásával — dönt a Közalapítvány igazgatójának személyéről, és véleményt nyilvánít az alkalmazandó programvezetők személyével kapcsolatban; — a programirodák éves munkaprogramjának, költségvetésének elfogadása és beszámolójának jóváhagyása; — a Közalapítvány feladatai megszűnésekor javaslattétel a Közalapítvány megszűnésére. 8.1.8. A Kuratórium határozatait — a személyi kérdések kivételével — nyílt szavazással hozza. Személyi kérdésekben titkos szavazást kell tartani. A határozatok elfogadása — a Közalapítvány Szervezeti és Működési Szabályzata kivételével — egyszerű szótöbbséggel történik. Szavazategyenlőség esetén a levezető elnök szavazata dönt. A Közalapítvány Szervezeti és Működési Szabályzata elfogadásához minősített szótöbbség szükséges. A Szervezeti és Működési Szabályzat nem lehet ellentétes a jelen Alapító Okirattal.

Source: https://magyarkozlony.hu/hivatalos-lapok/ed10e935eb3530d66a531eaeafa7b3c859775103/dokumentumok/aedb359c8be6c0604f34ef107bd3acf992c9f019/letoltes